Meisie verloor been in gru-ongeluk | Maroela Media
ŉ Sesjarige meisie is in ŉ kritieke toestand nadat haar been tydens ŉ gru-ongeluk op die N1 buite Bloemfontein in die Vrystaat geamputeer is.
Werner Vermaak, woordvoerder van ER24, het gesê die ongeluk het op die N1 sowat 20km buite Bloemfontein in die rigting van Colesberg plaasgevind. Volgens Vermaak het ŉ motor omgeslaan en verskeie kere gerol voor dit in ŉ veld langs die hoofweg tot stilstand gekom het.
Vermaak het gesê drie mense, insluitend die sesjarige meisie, is ernstig beseer in die ongeluk. ŉ Man en vrou, vermoedelik die dogtertjie se ouers, het ernstige beserings opgedoen. Die meisie se been is tydens die ongeluk geamputeer.
Volgens Vermaak is die meisie per helikopter na die Mediclinic Bloemfontein geneem vir dringende behandeling. Die man en vrou is op die toneel behandel voor hulle na dieselfde hospitaal geneem is vir verdere behandeling.
Vermaak het gesê die bestuurder van die motor het glo uitgeswaai vir ŉ aankomende vragmotor waarna hy beheer verloor het oor die motor. Die presiese oorsaak van die ongeluk word ondersoek.
Dept. ontken tekorte en diefstal by Limpopo-hospitale